KIRJALLINEN KYSYMYS P-3237/00 esittäjä(t): Wilhelm Piecyk (PSE) komissiolle. Kilpailun vääristyminen eurooppalaisella tavarankuljetusalalla.



Virallinen lehti nro 163 E , 06/06/2001 s. 0064 - 0065



KIRJALLINEN KYSYMYS P-3237/00 esittäjä(t): Wilhelm Piecyk (PSE) komissiolle (12. lokakuuta 2000) Aihe: Kilpailun vääristyminen eurooppalaisella tavarankuljetusalalla Osa jäsenvaltioista on antanut periksi kuljetusalan vaatimuksille, ja ne ovat tehneet erilaisia taloudellisia myönnytyksiä vastauksena polttoaineiden, etenkin dieselpolttoaineen, hinnannousuun ja kuorma-autonkuljettajien laajoihin protesteihin. Toimenpiteet vaihtelevat kivennäisöljyveron laskemisesta ja dieselöljylitralle maksettavasta tuesta moottoritiemaksujen osittaiseen palauttamiseen ja vakuutusmaksujen laskemiseksi myönnettäviin tukiin. Nämä toimet ovat aikaansaaneet kilpailun huomattavan vääristymisen vapaalla eurooppalaisella tavarankuljetusalalla. Tämä on ristiriidassa sen kanssa, että yhtenäismarkkinoilla ponnistellaan oikeudenmukaisten kilpailuolosuhteiden luomiseksi, mikä puolestaan herättää epäilyksen siitä, että nämä toimet eivät ole valtiontukia koskevan yhteisön oikeuden mukaisia. 1. Onko komissio sitä mieltä, että yksipuoliset kansalliset toimet tavarankuljetusalalla voidaan sovittaa yhteen jäsenvaltioiden talouspolitiikkojen koordinoinnin vahvistamisen kanssa euron käyttöönoton jälkeen? 2. Onko komissio sitä mieltä, että Ranskan, Belgian, Alankomaiden ja Italian tasapainottavat toimenpiteet kansallisten kuljetusalojen helpottamiseksi ovat yhteisön oikeuden mukaisia? 3. Onko komissio valmis nostamaan kanteen näitä jäsenvaltioita vastaan perussopimusten rikkomisen vuoksi? 4. Mihin toimiin komissio aikoo ryhtyä edistääkseen kilpailuolosuhteiden lähentämistä, mistä on tullut yhä tärkeämpää euron käyttöönoton seurauksena, myös tavarankuljetusalalla ja estääkseen yksipuolisten kansallisten toimenpiteiden toteuttamisen? Loyola de Palacion komission puolesta antama vastaus (29. marraskuuta 2000) 1. Komissiolla on velvoite varmistaa, että kansalliset toimenpiteet ovat sopusoinnussa yhteisen liikennepolitiikan kanssa. Tämän vuoksi se seuraa tarkasti viimeaikaista kehitystä kaikissa jäsenvaltioissa. Komissiolla on kuitenkin oltava täydelliset ja luotettavat tiedot kansallisista toimista ennen kuin se voi päättää, ovatko ne yhteisön lainsäädännön mukaisia. 2. Komissio onkin jo pyytänyt Alankomailta, Belgialta, Espanjalta, Italialta ja Ranskalta täydelliset tiedot kaikista relevanteista toteutetuista (tai suunnitelluista) toimista, jotta se voisi analysoida ja arvioida ne yksityiskohtaisesti. Komissio aikoo pyytää vastaavat tiedot myös muilta jäsenvaltioilta. 3. Jos komissio toteaa kansallisten toimenpiteiden olevan yhteisön lainsäädännön (ja erityisesti valtiotukisääntöjen) vastaisia, se noudattaa sovellettavaa EY:n perustamissopimuksessa määriteltyä menettelyä. 4. Komissio seuraa jatkuvasti jäsenvaltioiden toimenpiteitä varmistaakseen, että terveen kilpailun edellytykset säilyvät ja vahvistuvat ja että yhteisön lainsäädäntöä noudatetaan. Se onkin antanut äskettäin ehdotukset sosiaalisäännöstön soveltamisen vahvistamiseksi tieliikenteessä. Lisäksi kannattaa pitää mielessä, että energiatuotteiden verotusta koskevan yhteisön kehyksen uudistamiseen tähtäävällä komission ehdotuksella(1), joka on edelleen neuvoston käsiteltävänä, pyritään parantamaan sisämarkkinoiden toimintaa lähentämällä energiatuotteiden valmisteveroja. Tällaisen lähentymisen odotetaan johtavan tasapuolisempiin kilpailuedellytyksiin jäsenvaltioiden välillä. (1) EYVL C 139, 6.5.1997.